LIETUVOS RESPUBLIKOS

INVESTICINIŲ BENDROVIŲ ĮSTATYMO 3, 6, 9, 10, 13, 17, 19, 22 STRAIPSNIŲ PAKEITIMO IR PAPILDYMO

Į S T A T Y M A S

1998 m. balandžio 21 d. Nr. VIII-712

Vilnius

(Žin., 1995, Nr. 63-1581; 1996, Nr. 57-1336)

1 straipsnis. 3 straipsnio 2 dalies pakeitimas

3 straipsnio 2 dalyje vietoj žodžio „ir“ įrašyti žodį „ar“ ir šią dalį išdėstyti taip:

„2. Kiekviena įmonė, atitinkanti šio straipsnio pirmosios dalies 1 ar 2 punktų kriterijus, turi būti reorganizuota į investicinę bendrovę šiame įstatyme nustatyta tvarka, išskyrus šio straipsnio trečiojoje dalyje numatytus atvejus.“

2 straipsnis. 6 straipsnio 5 dalies pakeitimas ir straipsnio papildymas 6 dalimi

1. 6 straipsnio 5 dalyje išbraukti žodžius „Investicinio fondo ar“ bei žodžius „investicinis fondas ar“ ir šią dalį išdėstyti taip:

„5. Uždarojo investicinio fondo skolintas kapitalas negali sudaryti daugiau kaip 10 procentų jo nuosavų (grynųjų) aktyvų vertės. Jei šis reikalavimas yra pažeidžiamas dėl nuosavų (grynųjų) aktyvų vertės sumažėjimo, tai uždarasis investicinis fondas ne vėliau kaip per 3 mėnesius nuo pažeidimo padarymo dienos privalo tokią būklę ištaisyti.“

2. 6 straipsnį papildyti 6 dalimi:

„6. Investicinio fondo skolintas kapitalas negali sudaryti daugiau kaip 15 procentų jo nuosavų (grynųjų) aktyvų vertės. Ilgalaikės paskolos kilnojamajam ar nekilnojamajam turtui, būtinam fondo veiklai, įsigyti negali sudaryti daugiau kaip 10 procentų jo nuosavų (grynųjų) aktyvų vertės. Fondas gali imti savo išleistoms akcijoms išpirkti būtiną trumpalaikę paskolą (ne ilgiau kaip 60 dienų), kuri negali sudaryti daugiau kaip 10 procentų fondo nuosavų (grynųjų) aktyvų vertės ir kartu su ilgalaikėmis paskolomis negali viršyti šioje dalyje numatyto limito.“

3 straipsnis. 9 straipsnio 3 dalies papildymas

9 straipsnio 3 dalyje po žodžių „aktyvų vertės sumažėjimo“ įrašyti žodžius „ar dėl Lietuvos Respublikos įstatymuose arba kituose teisės aktuose numatytos pirmumo teisės įsigyti naujai išleidžiamų vertybinių popierių, ar dėl kitų nuo bendrovės nepriklausančių objektyvių priežasčių“ ir šią dalį išdėstyti taip:

„3. Investicinė bendrovė gali įsigyti ir kitų šio straipsnio antrojoje dalyje nepaminėtų vertybinių popierių, kurių bendra vertė negali sudaryti daugiau kaip 10 procentų šios bendrovės nuosavų (grynųjų) aktyvų. Jei šis reikalavimas yra pažeidžiamas dėl nuosavų (grynųjų) aktyvų vertės sumažėjimo ar dėl Lietuvos Respublikos įstatymuose arba kituose teisės aktuose numatytos pirmumo teisės įsigyti naujai išleidžiamų vertybinių popierių, ar dėl kitų nuo bendrovės nepriklausančių objektyvių priežasčių, tai investicinė bendrovė ne vėliau kaip per 3 mėnesius nuo pažeidimo padarymo dienos privalo tokią būklę ištaisyti.“

4 straipsnis. 10 straipsnio 1 dalies ir 3 dalies 1 punkto pakeitimas ir papildymas

1. 10 straipsnio 1 dalies 1 ir 3 punktus papildyti, 2 punktą pakeisti ir šią dalį išdėstyti taip:

„1. Investiciniam fondui ir uždarajam investiciniam fondui yra draudžiama:

1) suteikti paskolas, garantuoti ar laiduoti už kitą asmenį dėl jo prievolių įvykdymo, įkeisti turimus vertybinius popierius ar nekilnojamąjį turtą, išskyrus šio įstatymo 6 straipsnio penktojoje ir šeštojoje dalyse numatytus atvejus;

2) imti paskolas pažeidžiant šio įstatymo 6 straipsnio penktosios ir šeštosios dalių reikalavimus;

3) įsigyti ir turėti vertybinius popierius, dėl kurių būtų pažeisti diversifikuotam investicijų portfeliui nustatyti reikalavimai, išskyrus naujai steigiamą investicinį fondą ar uždarąjį investicinį fondą, kuris 6 mėnesius nuo leidimo investicinės bendrovės veiklai gavimo gali nesilaikyti diversifikavimo reikalavimų;

4) leisti obligacijas;

5) steigti filialus ar kitus savarankiškus struktūrinius padalinius.“

2. 10 straipsnio 3 dalies 1 punktą pakeisti ir išdėstyti taip:

„1) turėti vieno emitento išleistų vertybinių popierių, kurių bendra vertė sudarytų daugiau kaip 25 procentus nuosavų (grynųjų) aktyvų. Jei šis reikalavimas pažeidžiamas dėl nuosavų (grynųjų) aktyvų vertės sumažėjimo ar dėl Lietuvos Respublikos įstatymuose arba kituose teisės aktuose numatytos pirmumo teisės įsigyti naujai išleidžiamų vertybinių popierių, ar dėl kitų nuo bendrovės nepriklausančių objektyvių priežasčių, tai investicinė bendrovė ne vėliau kaip per 6 mėnesius nuo pažeidimo padarymo dienos privalo tokią būklę ištaisyti;“.

5 straipsnis. 13 straipsnio 3 dalies pakeitimas

13 straipsnio 3 dalyje prieš žodį „Atlyginimas“ įrašyti žodį „Metinis“, vietoj žodžių „nė vieno“ įrašyti žodį „didesniojo“ ir šią dalį išdėstyti taip:

„3. Metinis atlyginimas valdymo įmonei už investicinės bendrovės turto valdymą negali viršyti didesniojo iš šių dydžių:

1) 2 procentų investicinės bendrovės nuosavų (grynųjų) aktyvų vidutinės metinės vertės;

2) 20 procentų investicinės bendrovės metinio grynojo pelno.

Dalis atlyginimo gali būti išmokama investicinės bendrovės akcijomis, jeigu tai yra numatyta turto valdymo sutartyje.“

6 straipsnis. 17 straipsnio papildymas 6 dalimi

17 straipsnį papildyti 6 dalimi:

„6. Depozitoriumas privalo vykdyti investicinės bendrovės (ar valdymo įmonės) nurodymus, jeigu jie neprieštarauja Akcinių bendrovių įstatymui, šiam įstatymui, Vertybinių popierių viešosios apyvartos įstatymui, šiais įstatymais remiantis priimtiems teisės aktams bei investicinės bendrovės įstatams.“

7 straipsnis. 19 straipsnio 3 dalies papildymas

19 straipsnio 3 dalyje po žodžių „kad vadovas“ bei žodžių „jei vadovas“ įrašyti žodžius „ar valdymo įmonė“, po žodžio „jis“ įrašyti žodį „(ji)“ ir šią dalį išdėstyti taip:

„3. Nustačius, kad vadovas ar valdymo įmonė sudarė sandorį, iš kurio jis (ji) gauna naudą investicinės bendrovės ar jos akcininkų sąskaita, taip pat jei vadovas ar valdymo įmonė neteisėtais veiksmais padaro jiems nuostolių (materialinės žalos), investicinės bendrovės akcininkai turi teisę per teismą reikalauti, kad jis (ji) perduotų investicinei bendrovei šio sandorio sukurtas teises ir pareigas ar atlygintų dėl šio sandorio patirtus nuostolius (žalą).“

8 straipsnis. 22 straipsnio 13 dalies pakeitimas

22 straipsnio 13 dalį pakeisti ir išdėstyti taip:

„13. Kontroliuojančiosios investicinės bendrovės, pagal šį įstatymą reorganizuotos iš investicinių akcinių bendrovių, iki 1999 m. liepos 1 d. privalo pertvarkyti savo investicijų portfelį taip, kad atitiktų šio įstatymo 9 straipsnio trečiosios dalies ir 10 straipsnio trečiosios dalies 1 punkto reikalavimus. Jei kontroliuojančioji investicinė bendrovė neįvykdo šio reikalavimo, Vertybinių popierių komisija, remdamasi šio įstatymo 5 straipsnio tryliktosios dalies 3 punktu, turi teisę panaikinti bendrovei išduotą veiklos leidimą.“

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	VALDAS ADAMKUS

______________